ពលរដ្ឋខ្លះមិនបានយកចិត្តទុកដាក់ នឹងការកាត់ទោសខ្មែរក្រហមទេ
ប្រជាពលរដ្ឋនៅខេត្តសៀមរាបដែលធ្វើការផ្ទាល់នៅក្នុងវិស័យទេសចរណ៍ហាក់ ដូចជាសោះអង្គើយនឹងការកាត់ទោសអតីតមេដឹកនាំកំពូលរបស់ខ្មែរក្រហម... (១១ មិនា
ដើម្បីស្តាប់ព័ត៌មាននេះ ស្របពេលដែលសាលាក្ដីពិសេសសម្រាប់ការកាត់ទោសនេះត្រូវគេមើលឃើញ ថា ត្រូវការកញ្ចប់ថវិកាដ៏ធំសម្បើមសម្រាប់បំពេញប្រតិបត្តិការណ៍របស់ខ្លូន។ នៅមិនឆ្ងាយប៉ុន្មានពីប្រាសាទបាយ័នដែលបាក់បែក អ្នកស្រីនាមស៊ឹម អាយុ ៤៨ឆ្នាំកំពុងអង្គុយលក់ចំណីអាហារសម្រាប់ភ្ញៀវទេសចរណ៍។ មកពីភូមិអង្គរ ក្រៅឃុំគោកចកស្រុកសៀមរាប អ្នកស្រីនាមស៊ឹម នៅចងចាំការឈឺចាប់នា សម័យខ្មែរក្រហមនៅឡើយនៅពេលដែលសមាជិកក្រុមគ្រួសាររបស់គាត់ជា ច្រើនបានស្លាប់ដោយសារការសម្លាប់និងដោយអត់អាហារ។ក៏ប៉ុន្ដែអ្នកស្រីមិន ដែលបានទទួលព័ត៌មានអំពីដំណើរការកាត់ទោសខ្មែរក្រហមនោះទេដោយសារ អ្នកស្រីពុំបានយកចិត្តទុកដាក់ក្នុងការតាមដានការកាត់ទោសនេះ។ «ចា៎អាឡៃតែមិនបានស្ដាប់។ ចង់ដឹងដែរប៉ុន្ដែខ្ញុំអាឡៃតែរកស៊ីក៏អត់បានបើក វិទ្យុស្ដាប់។គិតអារឿងរកស៊ីក្នុងគ្រួសារបានរស់នៅ ហើយក៏យើងខំរកស៊ីតទៅ ទៀតទៅ»។ អ្នកស្រីមាសសុគន្ធ អ្នកលក់របស់អនុស្សាវរីយ៍នៅមុខប្រាសាទអង្គរបានសើច រលាក់នៅពេលដែលសួរអំពីសំណុំរឿងកាត់ទោសខ្មែរក្រហមនេះ។សើចដោយសារតែអ្នកស្រីចាប់អារម្មណ៍តែលើរបរជួញដូរមួយមុខតែប៉ុណ្ណោះ។ «ខ្ញុំដូចជាមិនសូវចាប់អារម្មណ៍។ យើងអ្នករកស៊ី។ ស្ដាប់ (វិទ្យុ) រាល់ថ្ងៃស្ដាប់ពី រឿងថៃ-ខ្មែរព្រោះយើងអ្នករកស៊ីចង់ដឹងថាសេដ្ឋកិច្ចវាឡើងចុះ ឬយ៉ាងណា?» ដោយឡែកអ្នកនាំភ្ញៀវនិងប្រជាជនមួយចំនួនទៀតដែលVOAសម្លេងសហរដ្ឋ អាមេរិកបានជួបសម្ភាសបានអះអាងថាពួកគេបានតាមដានតិចតួចបំផុតអំពី ដំណើរការកាត់ទោសអតីតមេដឹកនាំខ្មែរក្រហម។ បើយោងតាមរបាយការណ៍របស់វិទ្យាស្ថានសាធារណរដ្ឋអន្ដរជាតិIRIរបស់សហ រដ្ឋអាមេរិកកាលពីឆ្នាំ២០០៩ហើយត្រូវបានផ្សព្វផ្សាយជាសាធារណៈកាលពី ខែកុម្ភៈបានបង្ហាញថា ៨២%នៃប្រជាពលរដ្ឋចំនួន១៦០០នាក់ដែលត្រូវបាន សម្ភាសនៅក្នុងខេត្តក្រុងចំនួន១២បានអះអាងថាពួកគេបានដឹងអំពីដំណើរការ កាត់ទោសខ្មែរក្រហម។ ក៏ប៉ុន្ដែ៤៣%នៃប្រជាពលរដ្ឋទាំងនោះមិនដឹងថា មានការកាត់ទោសកាំងហ្គិច អៀវហៅឌុចដែលជាអតីតប្រធានគុកទួលស្លែងដ៏ទារុណនោះទេ។ ឌុចបានឆ្លង កាត់ការកាត់ទោសមុនគេអស់រយៈពេលជាច្រើនខែ ក្នុងចំណោមជនសង្ស័យ ចំនួន៥នាក់ដែលទទួលខុសត្រូវចំពោះការស្លាប់ប្រជាពលរដ្ឋខ្មែរជិតពីរលាន នាក់។ លោកឡាសអលសិនមន្ដ្រីទំនាក់ទំនងផ្នែកច្បាប់របស់សាលាក្ដីខ្មែរក្រហមមាន ប្រសាសន៍ថាសាលាក្ដីបានប្រឹងប្រែងធ្វើការផ្សព្វផ្សាយសម្រាប់ឲ្យប្រជាពលរដ្ឋ ជាច្រើនយល់ដឹងអំពីតុលាការហើយអ្នកដែលមិនបានដឹងអំពីដំណើរការរបស់ តុលាការនេះមានចំនួនតិចតួចតែប៉ុណ្ណោះ។ «អ្នកដែលមិនបានយល់ដឹងអំពីតុលាការទាល់តែសោះនោះមានចំនួនតិចតួច មែនទែន។ខ្ញុំអាចនិយាយបានថាយើងកំពុងធ្វើអ្វីៗទាំងអស់ដែលយើងអាចធ្វើ ទៅបានដើម្បីឲ្យប្រជាពលរដ្ឋកម្ពុជាយល់ដឹងអំពីដំណើរការរបស់សាលាក្ដីខ្មែរ ក្រហម។យើងបានបង្កើនការផ្សព្វផ្សាយអប់រំប្រជាជនគួរឲ្យកត់សម្គាល់កាលពី ឆ្នាំទៅមិញហើយយើងនឹងបន្ដបង្កើនសកម្មភាពនេះបន្ថែមទៀត»។ លោកឡុងបញ្ញាវុធមន្ដ្រីគម្រោងរបស់អង្គការគម្រោងយុត្តិធម៌នៅកម្ពុជាអធិ- ប្បាយថាប្រជាពលរដ្ឋអ្នករងគ្រោះដោយរបបខ្មែរក្រហមអាចទទួលបានយុត្តិ- ធម៌ពេញបរិបូរប្រសិនបើសាលាក្ដីខ្មែរក្រហមបានបំពេញតួនាទីសំខាន់ៗចំនួន ២។ «ចំណុចទី១គឺសវនាការត្រូវតែរហ័សត្រូវធ្វើជាសាធារណៈត្រូវគោរពសិទ្ធិជន ជាប់ចោទ។ បញ្ហាទី២ដែលសំខាន់គឺថាប្រជាពលរដ្ឋភាគច្រើនត្រូវតែយល់ដឹង អំពីនីតិវិធី»។ យោងតាមលោកឡាសអលសិន មន្ដ្រីទំនាក់ទំនងផ្នែកច្បាប់របស់សាលាក្ដីខ្មែរ ក្រហមបានឲ្យដឹងថាមានប្រជាជនកម្ពុជាបានមកទស្សនាការកាត់ទោសឌុច នាពេលកន្លងទៅចំនួន៣១.០០០នាក់។ហើយគ្រាន់តែបីខែដើមឆ្នាំនេះមានប្រ- ជាជនជាង៤.០០០នាក់បានមកទស្សនាសាលាក្ដីខ្មែរក្រហម។ ក៏ប៉ុន្ដែលោកឡុងបញ្ញាវុធមានប្រសាសន៍ថាសាលាក្ដីខ្មែរក្រហមនៅតែស្ថិតនៅ ឆ្ងាយពីប្រជាពលរដ្ឋកម្ពុជានៅឡើយ។ លោក ឡាសអលសិន បញ្ជាក់ថាថវិកាថ្មីចំនួន៨៥លានដុល្លារអាមេរិកដែល ប្រទេសចាប់អារម្មណ៍នឹងសាលាក្ដីខ្មែរក្រហមទើបនឹងអនុម័តសម្រាប់ដំណើរ ការទៅមុខរយៈពេល២ឆ្នាំទៀតនោះក៏នឹងជួយឲ្យមានការពង្រឹងពង្រីកការផ្សព្វ ផ្សាយអប់រំដល់ប្រជាពលរដ្ឋកម្ពុជាអំពីសាលាក្ដីខ្មែរក្រហមបន្ថែមទៀត៕